b'\n_START_ARTICLE_\nEddie Lawson\n_START_SECTION_\nMotociklizam\n_START_PARAGRAPH_\nSvoju motociklisti\xc4\x8dku karijeru, Lawson je zapo\xc4\x8deo na speedway utrkama u ju\xc5\xbenoj Kaliforniji. Kada je postajalo sve te\xc5\xbee osigurati konkurentni motocikl za nadmetanje s dominantnim Harley Davidsonima, pre\xc5\xa1ao je u brzinski motociklizam. 1979., Lawson je iza Freddieja Spencera osvojio drugo mjesto na nacionalnom ameri\xc4\x8dkom motociklisti\xc4\x8dkom prvenstvu (AMA) klase 250cc. Tada je prihvatio ponudu Kawasakija da se natje\xc4\x8de u ameri\xc4\x8dkom nacionalnom superbike prvenstvu, koje je osvojio 1981. i 1982. S istom mom\xc4\x8dadi osvojio je i ameri\xc4\x8dko nacionalno prvenstvo u klasi 250cc 1980. i 1981._NEWLINE_1983., prihvatio je ponudu Yamahe da se kao timski kolega Kennyja Robertsa natje\xc4\x8de u svjetskom motociklisti\xc4\x8dkom prvenstvu. Sezonu 1983., privikavao se na natjecanje u Grand prix utrkama, ali ve\xc4\x87 idu\xc4\x87e sezone 1984. po\xc4\x8dinje redovno pobje\xc4\x91ivati te osvaja i naslov svjetskog prvaka, prvog od ukupno \xc4\x8detiri. Nakon osvajanja naslova 1986. i 1988., Lawson je \xc5\xa1okirao svijet motociklizma najavom prelaska u mom\xc4\x8dad Honde, tada\xc5\xa1njih velikih suparnika Yamahe. Ve\xc4\x87 1989. osvaja naslov za Hondu, postav\xc5\xa1i prvi motociklist koji je osvojio uzastopna prvenstva voze\xc4\x87i za razli\xc4\x8dite proizvo\xc4\x91a\xc4\x8de. _NEWLINE_1990., Lawson je zajedno s Japancem Tadahikom Tairom, voze\xc4\x87i Yamahu FZR750R OW01, pobijedio utrku izdr\xc5\xbeljivosti 8 sati Suzuke. Tako\xc4\x91er je pobijedio i 200 milja Daytone 1986., i 1993., povratkom u natjecanja nakon povla\xc4\x8denja godinu dana ranije. Kada se po\xc4\x8detkom 1990-ih povukao iz motociklizma, bio je s 31 pobjedom na tre\xc4\x87em mjestu popisa pobjednika svih vremena.\n_START_SECTION_\nAutomobilizam\n_START_PARAGRAPH_\nNakon motociklisti\xc4\x8dke karijere, Lawson se posvetio automobilizmu u utrkama jednosjeda ameri\xc4\x8dkih prvenstava Indy Lights i kasnije CART. Sezone 1996., sudjelovao je na 11 utrka s dva \xc5\xa1esta mjesta, na U.S. 500 i Detroit Indy Grand Prix, kao najboljim rezultatima. Strast Eddieja Lawsona ka brzinama nije se smanjila s vremenom, te se biv\xc5\xa1i svjetski prvak danas najte\xc4\x8de sa 250cc Superkartinzima.'